text: Forfatter fra Als fik fornem pris
  24 januar 2014 kl. 11.57
  Forfatter Anne-Cathrine Riebnitzsky er tilbage i Augustenborg på Als, og hun har haft tid til at sunde sig over overraskelsen.
  Hun fik i går overrakt borghandlernes gyldne Laurbær for sin seneste bog, Forbandet Yngel.
  Boghandlere i hele landet stemte Anne-Cathrine Riebnitzsky ind som årets bedste, danske forfatter.
  - Det er sådan en pris, jeg drømte om at få om mange år, når jeg er blevet stor og dygtig, sagde Anne Cathrine Riebnitzsky, da hun fik prisen i København. Hun blev lokket til byen under et falsk påskud, fordi overrækkelsen skulle være en overraskelse.
  Forbandet Yngel er inspireret af hendes barndom med en mor, der græder for meget, og en far, der slår.
  Anne-Cathrine Riebnitzsky har tidligere skrevet om sine oplevelser i Afghanistan.
  Hun er uddannet fra Forfatterskolen i 1998 og blev siden sprogofficer i hæren. Anne-Cathrine Riebnitzsky arbejdede blandt andet ved ambassaden i Moskva, inden hun i 2007 blev udsendt til Afghanistan. Først som soldat og siden som rådgiver for Udenrigsministeriet.
  Anne-Cathrine Riebnitzsky hjemmeside
  